Tartu haridusvaldkonna eest vastutav abilinnapea Jüri Sasi kinnitas Postimehele, et linna tervishoiuosakond on kõigile koolidirektoritele ja lasteaedade juhatajaile korraldanud koolituse, kus valmistati inimesed ette võimalikuks gripipuhanguks. Ühiselt tõdeti, et viiruse levikut aitaks ära hoida mõnede elementaarsete käitumisjuhiste selgitamine ja juurutamine laste seas.
«Oluline on käte pesemine, et laps peseks enne sööki tingimata käsi,» märkis Sasi. Teine soovitus on, et inimesed köhiksid taskurätikusse, mitte ei paiskaks hingamisteedest pisikuid teiste inimeste suunas.
Koolijuhid on saanud linnalt suunised jälgida senisest tähelepanelikumalt õpilaste koolist puudumist ning uurida, mis on puudumiste põhjused. Lasteaedades käimine ei ole aga kohustuslik ning neis on grippi haigestumist raskem märgata. Sasi sõnul käib lasteaedades kohal keskmiselt 70 protsenti lastest.